ტიმ უოლცი
ტიმოთი ჯეიმზ უოლცი (ინგლ. Tim Walz; დ. 6 აპრილი, 1964, უესტ-პოინტი, ნებრასკა) არის ამერიკელი პოლიტიკოსი, აშშ-ს არმიის გადამდგარი უნტერ-ოფიცერი და ყოფილი მასწავლებელი, რომელიც 2019 წლიდან მსახურობდა მინესოტას 41-ე გუბერნატორად. დემოკრატიული პარტიის წევრი, ის 2024 წლის შეერთებული შტატების საპრეზიდენტო არჩევნებისათვის კამალა ჰარისმა წარადგინა ვიცე-პრეზიდენტის კანდიდატად. ის იყო შეერთებული შტატების წარმომადგენელთა პალატის წევრი, რომელიც წარმოადგენდა მინესოტას 1-ლი კონგრესის ოლქს 2007 წლიდან 2019 წლამდე. დაბადებული უესტ-პოინტში, ნებრასკაში, სკოლის დამთავრების შემდეგ უოლზი შეუერთდა არმიის ეროვნულ გვარდიას და მუშაობდა სოფლის მეურნეობაში, წარმოებაში და მასწავლებლად. დაამთავრა ჩადრონის სახელმწიფო კოლეჯი ნებრასკაში და შემდგომ, 1996 წელს გადავიდა მინესოტაში. 2006 წელს მინესოტას 1-ლი კონგრესის ოლქში იგი აირჩიეს შეერთებული შტატების წარმომადგენელთა პალატაში, მან დაამარცხა ექვსი ვადით არჩეული და მოქმედი რესპუბლიკელი გილ გუტკნეხტი. იგი განმეორებით ხუთჯერ აირჩიეს, გუბერნატორად არჩევის შემდეგ 2019 წელს გავიდა პენსიაზე. უოლზი წარმოადგენდა სამხრეთ მინესოტას დიდ, ძირითადად სოფლის ნაწილს, რომელიც მდებარეობს აიოვას საზღვართან. 2018 წლის 6 ნოემბერს უოლცი მინესოტას გუბერნატორად აირჩიეს, მან, რესპუბლიკელი კანდიდატი, ჰენეპინის ოლქის კომისარი, ჯეფ ჯონსონი დაამარცხა. იგი 2022 წლის მინესოტას გუბერნატორის არჩევნებში ხელახლა აირჩიეს, სადაც რესპუბლიკელი კანდიდატი სკოტ ჯენსენი დაამარცხა. 2024 წლის 6 აგვისტოს ვიცე-პრეზიდენტმა კამალა ჰარისმა 2024 წლის საპრეზიდენტო არჩევნებისათვის ვიცე-პრეზიდენტობის კანდიდატად წარადგინა.